PRANEŠIMAS ŽINIASKLAIDAI
2023 m. lapkričio 28 d.

**„Luminor“ suteikė 10,4 mln. eurų paskolą „Rumbula“ logistikos parkui**

**Tęsdamas ilgalaikį bendradarbiavimą, „Luminor“ bankas suteikė 10,4 mln. eurų ilgalaikę paskolą vienai didžiausių nekilnojamojo turto plėtotojų Baltijos šalyse „Sirin Development“, plėtojančiai A klasės logistikos parką „Rumbula“ Rygoje. Projektas buvo įgyvendinamas keliais etapais – ketvirtasis 28 tūkst. kv. m ploto sandėlių kompleksas jau pradėtas eksploatuoti ir yra visiškai išnuomotas.**

Visi sandėliai pastatyti naudojant energiją taupančias medžiagas ir metodus, taip pat inovatyvius inžinerinius sprendimus, siekiant sukurti geras darbo sąlygas ir sumažinti komunalinių paslaugų sąskaitas. Logistikos parkas yra netoli pagrindinių Latvijos greitkelių A4, A5, A6 ir A7, todėl yra gerai pritaikytas įmonėms, veikiančioms visoje Baltijos šalių teritorijoje.

„Ši paskola yra dar vienas mūsų ilgalaikio bendradarbiavimo žingsnis – „Luminor“ yra anksčiau suteikęs finansavimą pirmajam projekto etapui. Tokie šiuolaikiški sandėliai, atitinkantys aukštus energijos vartojimo efektyvumo standartus, padeda nuomininkams taupyti išteklius, todėl didžiuojamės galėdami ir toliau padėti klientui sėkmingai įgyvendinti dar vieną Baltijos šalių verslams naudingo ir reikalingo projekto etapą“, – sako „Luminor“ banko Verslo bankininkystės vadovas Vytis Žegužauskas.

„Rumbula“ logistikos parko ketvirtasis etapas buvo sėkmingai užbaigtas, išplėtus bendrą parko plotą iki 90 tūkst. kv. m. Vis daugiau įmonių renkasi logistikos parkus, o ne atskirus sandėlių pastatus, teigia „Sirin Development“ direktorius Laurynas Kuzavas.

„Didesniuose parkuose yra galimybė pritaikyti erdvę ir turėti savo ekosistemą, o tai palengvina nuomininkų bendradarbiavimą ir padeda taupyti išlaidas. Šiuolaikiniai, tvarūs sandėliai ne tik užtikrina veiklos efektyvumą, bet ir teikia pirmenybę darbuotojų gerovei. Dėl strategiškai patogios vietos, pasiekiamumo ir konkurencingų kainų, „Rumbula“ logistikos parkas tapo patraukliu pasirinkimu daugeliui įmonių. Mūsų ateities planai taip pat ambicingi, pradėjome 120 tūkst. kv. m ploto plėtrą Vilniuje, Kaune, Rygoje ir Taline, kurią į rinką pateiksime 2024 metais. Netoli Rygos oro uosto, Grencu gatvėje taip pat planuojama 26 tūkst. kv. m ploto plėtra“, – sako L. Kuzavas.

„Sirin Development“ – viena didžiausių NT plėtotojų Baltijos šalyse, per 15 metų sukūrusi daugiau kaip 600 tūkst. kv. m nekilnojamojo turto ir šiuo metu valdanti 324 tūkst. kv. m nekilnojamojo turto Latvijoje ir Lietuvoje.

**Apie „Sirin Development“:**
„Sirin Development“ yra viena didžiausių logistikos nekilnojamojo turto plėtotojų Baltijos šalyse. Property EU duomenimis, bendrovė yra viena iš 20 didžiausių logistikos NT plėtotojų Europoje. Per 15 veiklos metų bendrovė sukūrė daugiau nei 600 000 kv. m nekilnojamojo turto ir šiuo metu valdo 324 000 kv. m logistikos nekilnojamojo turto Lietuvoje ir Latvijoje.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. Kaip ir mūsų namų rinkos – Estija, Latvija ir Lietuva – mes esame jauni, dinamiški ir žvelgiantys į ateitį.

**Daugiau informacijos:**Indrė Baltrušaitienė

„Luminor“ komunikacijos vadovė

Tel.: +370 676 45334

El. p.: indre.baltrusaitiene@luminorgroup.com